Na temelju članka 58. Statuta Grada Pleternice, KLASA: 021-01/21-01/01, URBROJ: 2177/07-01-21-05 (Službeno glasilo Grada Pleternice br.: 02/21), Gradonačelnica Grada Pleternice objavljuje

**JAVNI POZIV**

**za zakup oglasnog prostora na video zidu u vlasništvu Grada Pleternice**

**I.**

Predmet ovog Javnog poziva čini zakup oglasnog prostora na video zidu vlasništvu Grada Pleternice koji se nalazi na Trgu bećarca u Pleternici.

**II.**

Pravo prijave na javni poziv imaju gospodarski subjekti koji **NEMAJU** registrirano sjedište na administrativnom području Grada Pleternice, te **NISU** stanari poslovne zone u Pleternici, a ovim putem žele oglašavati svoje proizvode i usluge, te nemaju evidentiranih dugovanja javnih davanja kao niti dugovanja prema Gradu Pleternica.

Javni poziv će provesti Jedinstveni upravni odjel Grada Pleternice.

**III**.

Svakom zakupniku biti će osigurana produkcija oglasa u trajanju 10 sekundi naizmjenično s oglasima ostalih zakupnika koji su zakupili oglasni prostor.

Emitiranje oglasa se odvija svakoga dana u vremenskom periodu od 06:00- 23:00 sati.

**IV**.

Grad Pleternica zadržava pravo prekida emitiranja oglasa u dane kada ima važne poruke za prenijeti javnosti kao što su blagdani, lokalna događanja, sportski uspjesi, izvanredne okolnosti u zemlji i svijetu.

O svim prekidima zakupnik će biti pravovremeno obaviješten te će mu oni biti nadoknađeni istom količinom dodatnih dana emitiranja.

**V**.

Zakupnik snosi odgovornost za kvalitetu oglasa, slanjem oglasa u odgovarajućoj rezoluciji.

Obveza zakupnika je brinuti se da je poruka koju prenosi primjerena javnom emitiranju, da ni u kom slučaju ne provocira, ismijava ili vrijeđa bilo koga po bilo kojoj osnovi.

**VI**.

Grad Pleternica će sa Zakupnikom sklopiti Ugovor o zakupu oglasnog prostora, na vremenski period od jedne (1) godine s mogućnošću daljnjeg produženja Ugovora.

**VII**.

Naknada za zakup oglasnog prostora iznosi 132,72 eura sa PDV-om mjesečno koju Zakupnik uplaćuje u Proračun Grada Pleternice najkasnije do 15.-og u mjesecu za tekući mjesec.

Zakupnik će nakon sklapanja Ugovora biti u obvezi dostaviti instrument osiguranja plaćanja u obliku solemnizirane javnobilježničke zadužnice.

**VIII**.

Prijava na Javni poziv za zakup oglasnog prostora podnosi se poštom preporučeno ili osobno u pisarnicu Grada Pleternice na adresu:

**Grad Pleternica**

**Trg hrvatskih branitelja 1**

**34310 Pleternica**

**„Javni poziv za zakup oglasnog prostora na video zidu u vlasništvu grada Pleternice“**

Rok za podnošenje prijava, neovisno kojim putem se dostavljaju (poštom ili osobno) istječe 31. prosinca 2024.godine a prijave se obrađuju kontinuirano tijekom trajanja javnog poziva redom zaprimanja.

Provjeru pristiglih prijava i ispunjavanje formalnih uvjeta izvršiti će Povjerenstvo za pregled i ocjenu koje imenuje Gradonačelnica Grada Pleternice.

**IX**.

Prijave koje ne udovoljavaju uvjetima ovoga Javnog poziva, ne sadrže propisanu dokumentaciju ili pristignu izvan roka neće se razmatrati.

**X**.

Prijava se podnosi na prijavnom obrascu (Obrazac 1) koji je sastavni dio ovoga Javnog poziva, kojemu se prilažu:

1. Izvadak ili rješenje iz odgovarajućeg registra,
2. Preslika osobne iskaznice odgovorne osobe u gospodarskom subjektu,
3. Potpisana izjava o davanju suglasnosti za obradu osobnih podataka (Obrazac 2),
4. Izjava o nepostojanju dugovanja (Obrazac 3).

**XI**.

Sva pitanja vezana uz ovaj javni poziv mogu se postaviti elektroničkim putem, slanjem upita na adresu elektronske pošte: grad@pleternica.hr .

KLASA: 372-03/24-01/01

URBROJ: 2177-07-01-24-2

Pleternica, 07. svibnja 2024. godine

Gradonačelnica

Marija Šarić, v.r